Οδηγία 2003/7/ΕΚ της Επιτροπής της 24ης Ιανουαρίου 2003 περί της τροποποίησης των όρων έγκρισης της κανθαξανθίνης στις ζωοτροφές σύμφωνα με την οδηγία 70/524/ΕΟΚ του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1756/2002(2), και ιδίως το άρθρο 9Τ, Εκτιμώντας τα ακόλουθα: (1) Δυνάμει της οδηγίας 70/524/ΕΟΚ η πρόσθετη ύλη κανθαξανθίνη εγκρίνεται υπό ορισμένους όρους. (2) Το 1997 η επιστημονική επιτροπή τροφίμων κατέληξε στο συμπέρασμα ότι η αποδεκτή ημερήσια πρόσληψη κανθαξανθίνης για τον άνθρωπο μπορεί να καθοριστεί σε 0,03 mg/kg βάρους σώματος. (3) Υπό το πρίσμα της αναθεώρησης από την επιστημονική επιτροπή τροφίμων της ημερήσιας αποδεκτής πρόσληψης, η επιστημονική επιτροπή για τη διατροφή των ζώων επανεξέτασε τα επίπεδα της κανθαξανθίνης στις ζωοτροφές για σαλμονίδες, κοτόπουλα πάχυνσης και ωοτόκους όρνιθες για να εξασφαλιστεί η ασφάλεια των καταναλωτών. Η επιστημονική επιτροπή για τη διατροφή των ζώων δήλωσε ότι η ασφάλεια των καταναλωτών θα εξασφαλιστεί από τον καθορισμό της μέγιστης συγκέντρωσης της κανθαξανθίνης σε 25 mg/kg τροφής για σαλμονίδες και κοτόπουλα πάχυνσης και σε 8 mg/kg τροφής για τις ωοτόκους όρνιθες. (4) Οι τρέχουσες εγκρίσεις κανθαξανθίνης πρέπει να τροποποιηθούν για να παρέχουν μεγαλύτερη προστασία για την υγεία του καταναλωτή. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Οι όροι έγκρισης της κανθαξανθίνης [E 161g] στις ζωοτροφές τροποποιούνται σύμφωνα με τις εγγραφές του παραρτήματος της παρούσας οδηγίας. Άρθρο 2 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με τη παρούσα οδηγία έως την 1η Σεπτεμβρίου 2003 το αργότερο. Ενημερώνουν αμέσως την Επιτροπή σχετικά. Τα κράτη μέλη εφαρμόζουν τις ανωτέρω διατάξεις από την 1η Δεκεμβρίου 2003. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Βρυξέλλες, 24 Ιανουαρίου 2003.

[Source: multi_eurlex | Tokens: 2488]